I seks sæsoner har Nicolai Sund og Mikkel Egelund fra Frederikshavn spurgt ud i mørket: "Er der nogen?". Og nu gør de det igen. Den syvende sæson er netop nu i produktion, og de to værter vil i de seks nye afsnit igen forsøge at finde stærke beviser for, at der findes mere mellem himmel og jord. - Vi prøver nogle andre typer af steder, hvor der potentielt kan være noget. Vi skal for eksempel ud til et gerningssted for et mord, der er sket i nyere tid, siger Mikkel Egelund. I sæson seks blev universet udvidet til også at omfatte en ugentlig podcast, hvor de to værter fortæller spøgelseshistorier. Og de to universer smelter endnu tættere sammen fremover. - Vi kommer i serien også til at beskæftige os mere med sagn og myter denne gang. Eksempelvis ellebarnet, som vi også snakker om i vores podcast, fortæller Nicolai Sund. Se alle sæsoner af 'Er Der Nogen?'. Public service på en underholdende måde Inden længe begynder optagelserne, og de grønlige, infrarøde kameraer er klar til igen at filme Mikkels og Nicolais undersøgelser. Chefredaktør på TV2 Nord, Ingrid Buch, ser frem til igen at åbne dørene til den okkulte del af Nordjylland sammen med den trofaste fanskare, programmerne har fået. - Vi skal producere indhold til alle nordjyderne, og nogle gange laver vi programmer eller andet indhold målrettet en bestemt gruppe. ’Er Der Nogen?’ rammer en helt unik og yngre målgruppe, som både bliver underholdt og lærer om lokalhistorien i Nordjylland. Kort sagt er det public service på en mere underholdende måde, siger chefredaktør Ingrid Buch. Artiklen fortsætter under videoen Og for de to værter er der stadig masser af uhyggelige historier, der mangler at blive fortalt. - Vi mangler at få det konkrete bevis på, at spøgelserne er der. Vi mangler, at den hvide dame står foran os. Det er jo det, vi leder efter, siger Nicolai Sund og suppleres af Mikkel Egelund: - At få den der helt konkrete kommunikation, mangler vi. Vi har mange små indicier. Men vi mangler beviser. - Du lytter til en podcast fra TV2 Nord 'Er Der Nogen? Podcast' blev sat i søen som et eksperiment, og audiooplevelsen er kommet flyvende fra start med næsten 200.000 lytninger af de første ti afsnit. - Podcasten har været et stærkt supplement til serien. De to indholdstyper har komplementeret hinanden godt og gjort hinanden stærkere, og podcasten har fået en fremragende modtagelse fra lytterne og seerne, siger Ingrid Buch, chefredaktør på TV2 Nord. Er Der Nogen? Podcast udkommer både som video-podcast på YouTube og som ren lydoplevelse på diverse podcastplatforme. - Det har også vist sig, at det ikke nødvendigvis er de samme, der ser serien, som der lytter til podcasten. På den måde har vi udvidet målgruppen ved at servere indholdet på nye platforme og til nye brugermønstre. Artiklen fortsætter under videoen. Også de to værter, der nu også kan kalde sig podcastværter, har fået gode reaktioner på det nye tiltag. - Folk er pissesøde og har følt sig godt underholdt. Podcasten er lidt det samme som serien, men vi nørder mere. Vi er tilbage til grundfortællingen om spøgelseshistorien, som er enormt gammel. Den skaber en form for samhørighed, siger Mikkel Egelund. - Folk sætter sig ned, tænder et lille stearinlys og læner sig tilbage, mens de lytter med. Både podcast og den nye sæson af serien udkommer fra december 2020.
Sæson syv af den populære serie 'Er Der Nogen?' er klar til den trofaste fangruppe i december. Det samme er endnu en sæson af podcast-serien.